বিদেশি লিগের দলে বড় পদ পেলেন প্রাক্তন KKR অধিনায়ক!

ওয়েব ডেস্ক: ভারতীয় দলের জার্সি গায়ে সেভাবে ছাপ ফেলতে পারেননি, আইপিএল-এ (IPL) কলকাতা নাইট রাইডার্সের (Kolkata Knight Riders) অধিনায়ক হিসেবেও ততটা সাফল্য আসেনি, খেলেছেন একাধিক দলে। কিন্তু শেষমেশ তাঁকে বড় সম্মান দিল বিদেশের এক দল। ইংল্যান্ডের ‘দ্য হান্ড্রেড’ (The Hundred) টুর্নামেন্টের একটি দলে মেন্টর ও কোচের ভূমিকায় দেখা যাবে দীনেশ কার্তিককে (Dinesh Karthik)। জানা গিয়েছে, ‘লন্ডন স্পিরিট’ (London Spirit) ফ্র্যাঞ্চাইজি ভারতের এই উইকেটকিপার ব্যাটারকে দলের মেন্টর এবং ব্যাটিং কোচ হিসেবে নিযুক্ত করতে চলেছে।

২০০৪ সালে প্রথমবার ভারতীয় দলে সুযোগ পান দীনেশ কার্তিক। কিন্তু ধারাবাহিকভাবে দলে সুযোগ পাননি তিনি। তারপর ২০০৮ সালে দিল্লি ক্যাপিট্যালসের হয়ে শুরু হয় তাঁর আইপিএল যাত্রা। তিন বছর রাজধানীর দলে খেলে শুরু হয় তাঁর বিভিন্ন দলে আনাগোনা। ২০১১-তে পাঞ্জাব কিংস, ২০১২-তে মুম্বই ইন্ডিয়ান্স, ২০১৪-তে ফের দিল্লি ক্যাপিট্যালসে প্রত্যাবর্তন ঘটে তাঁর। যদিও ২০১৫ সালে রয়াল চ্যালেঞ্জার্স বেঙ্গালুরু ফের তাঁকে নিলামে দলে নেয়। কিন্তু ২০১৬-তে ফের দলবদল, গুজরাত লায়ন্সের হয়ে এই মরসুমে খেলেন দীনেশ।

আরও পড়ুন: ICC-র ODI র‌্যাঙ্কিংয়ে উত্থান ‘কিং’ কোহলির!

২০১৮ থেকে ২০২১ পর্যন্ত কলকাতা নাইট রাইডার্সে দেখা যায় ভারতের এই অভিজ্ঞ উইকেটকিপার ব্যাটারকে। কেকেআর তাঁকে অধিনায়কও করে। কিন্তু তাঁর জমানায় দল সেভাবে সফলতা পায়নি। তাই ২০২২ সালে ফের নিলামে ওঠে তাঁর নাম, যেখান থেকে রয়্যাল চ্যালেঞ্জার্স বেঙ্গালুরু ফের দলে নেয় দীনেশকে। দু’বছর এই দলে খেলে ২০২৪-এ আইপিএল থেকে অবসর নেন এবং আরসিবি-র ব্যাটিং কোচ ও মেন্টর হিসেবে দায়িত্ব নেন।

তবে দীনেশ কার্তিক এখনও সক্রিয় ক্রিকেটার। সংযুক্ত আরব আমিরশাহির আইএল টি-২০ লিগে শারজাহ ওয়ারিয়র্সের হয়ে খেলছেন তিনি। এর মাঝেই তিনি আবার ইংল্যান্ডের ‘দ্য হান্ড্রেড’ দলের মেন্টর এবং ব্যাটিং কোচের ভূমিকায় নামবেন খেলার মাঠে।